als_Latn dik_Latn sag_Latn
Spanjolli i Hondës nuk ndalet as pas pushimeve, Lorenzo përpara Rosit, mbyllin podiumin, Janone jashtë
Andi TANKU
Markez inauguron më së miri ndryshimet e bëra në pistën e SHBA-ve. E dhjeta radhazi në po kaq gara dhe gjithnjë me dorën në gaz, i pakapshëm në vijë të drejtë dhe saktësi nëpër kthesa. Kjo ka qenë panorama e garës së zhvilluar nga spanjolli, që me Hondën e tij është bërë tashmë një trup dhe duket se vijnë nga një tjetër planet. Deri tani, në tokë nuk kanë kundërshtarë. Këtyre të fundit nuk iu mbetet gjë tjetër veçse të shohin Mark Markez se si pret finishin i pari. Kjo i ka ndodhur dhe dje Horge Lorenzos dhe Valentino Rosit, të cilët u renditën përkatësisht në vend të dytë dhe të tretë. Sakaq fitorja e djeshme e pozicionon Mark Markezin në krah të legjendës së këtij sporti, Xhakomo Agostini, i cili në 1968-ën arriti 10 fitore në 10 gara, një vit më vonë triumfoi në 10 garat e para nga 12 në total, sukses që u përsërit nga ai vetë edhe në 1970-ën, me ndryshimin e vetëm se sezoni kishte 11 gara. Protagonist i garës së djeshme në Indianapolis ishte edhe Doviciozi, pavarësisht se u shfaq vetëm start dhe më pas përfundoi i 7-ti.
“MBRETI” REZISTON Para startit Markez ndiqej nga Doviciozi dhe Lorenco, të cilët nuk ngurruan të tregonin grintën dhe të shfaqeshin jo pak herë në pasqyrat e spanjollit. Gara bëhet spektakolare, me shkëputje, parakalime dhe duele në të njëjtën vijë. Rosi vjen nga vendi i 9-të, kalon të gjithë që i dalin para, madje edhe Markezin. Komandën tashmë e ka “doktori”, që pas tashmë e ndjekin Doviciozi e Janone. Gjërat ndryshojnë kur edhe lideri i kampionatit bën të njëjtën gjë me marshin e motorit të tij. Kalon Rosin, shpresa e të cilit për të ndërprerë suksesin e spanjollit, zgjat vetëm gjysmë gare. Jo vetëm kjo, por edhe vendi i dytë në Indianapolis mbetet “operacion” i dështuar për “doktorin”. E kalon Lorenzo, vend të cilin nuk e lëshon deri në fund. Presioni ulet mbi kryesuesin e kampionatit, çka bën që ai të gjejë qetësinë e duhur për t’i dhënë gaz. Me asfaltin e boshatisur përpara tij, Markez e ka të lehtë të shkëputet, ndërsa pilotët e Jamahës provojnë më kot. Diferencat me motorin e prodhuar në Tokio janë të dukshme dhe në disfavorin e tyre. Si përfundim, i pafat Janone, i cili u detyrua të dalë jashtë për shkak të problemeve me motorin e tij, që për një moment nuk nguroi të shpërthente në flakë.
Reagimet pas garës
Markez: Garë e vështirë, e shijova
“Në start preferova të prisja dhe t’i jepja gaz në fund. Ishte e mrekullueshme të luftoje me Diviciozin, Rosin dhe Lorenzon në atë mënyrë. U dëfreva dhe e shijova këtë garë, e cila për hir të së vërtetës ishte shumë e vështirë. Notën 10 në shkollë? Nuk isha “fans” i saj”.
Lorenzo: Ishim shumë pranë fitores
“Starti ishte i pabesueshëm. Shumë shkëputje, parakalime, devijime, me Valentinon që ishte agresiv dhe me Markez të papërmbajtshëm. Kërkova të sulmoja kur gomat t’u konsumoheshin. Por Markez u bë i pakapshëm dhe nuk munda më që t’i afrohesha. Ishte një gare, të cilës iu afruam së tepërmi. Shpresoj të fitoj të radhës në Çeki”.
als_Latn fuv_Latn als_Latn als_Latn als_Latn als_Latn als_Latn als_Latn als_Latn